**ДОГОВОР**

**за възлагане на обществена поръчка за услуги**

**№**

Днес,…………………2017 г. в гр. София между:

**БЪЛГАРСКАТА НАРОДНА БАНКА**,

със седалище и адрес на управление: гр. София 1000, пл. „Княз Александър I“ № 1,  ЕИК 000694037, представлявана от Снежанка Деянова – Главен секретар, в качеството ѝ на възложител, съгласно Заповед № БНБ-43219/25.04.2016 г. и Теменужка Цветкова – Главен счетоводител, наричана за краткост **ВЪЗЛОЖИТЕЛ**, от една страна,

и

**……………………………………….,**

с адрес: …………………….. / със седалище и адрес на управление:……………………….. (попълва се приложимото според случая), ЕИК / код по Регистър БУЛСТАТ / регистрационен номер или друг идентификационен код ……………………….. и ДДС номер ……………….… (попълва се приложимото според случая), представляван/а/о от ………………………. в качеството на ……………………., съгласно……………………….., наричан/а/о за краткост **ИЗПЪЛНИТЕЛ**, от друга страна,

(ВЪЗЛОЖИТЕЛЯТ и ИЗПЪЛНИТЕЛЯТ наричани заедно „**Страните**“, а всеки от тях поотделно „**Страна**“);

**на основание** чл. 112, ал. 1 от Закона за обществените поръчки (ЗОП) и във връзка с проведена открита процедура за възлагане на обществена поръчка по чл. 73, ал. 1 от ЗОП и Решение № …../… 2017 г. на **ВЪЗЛОЖИТЕЛЯ** за определяне на **ИЗПЪЛНИТЕЛ** на обществена поръчка с предмет: „Доставка с гаранционна поддръжка на офис (печатащи, сканиращи и мултифункционални) устройства, извънгаранционна под­дръжка с доставка на резервни части на печатащи, сканиращи и мултифункци­онални ус­тройства, марка Xerox и абонаментна сервизна поддръжка на печатна техника „Tally“ за срок от една година в три обособени позиции“ , по обособена позиция № 3 се сключи този Договор за абонаментна сервизна поддръжка на печатна техника „TALLY“

**ПРЕДМЕТ НА ДОГОВОРА**

**Чл. 1.** **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** приема да предоставя, срещу възнаграждение и при условията на този Договор, услугите по сервизна поддръжка на машини марка „TALLY“ („машините“), наричани за краткост „**Услугите**“. Сервизната поддръжка включва следните услуги:

1. диагностика ("на място" или дистанционно) и текущ ремонт за поддържане или възстановяване на доброто работоспособно състояние на машините, изброени в Приложение № 1в, неразделна част от договора, наричани за краткост в договора „машините“;
2. доставка и монтаж/замяна на повредени машинни елементи или повредени части с изправни елементи или части;
3. профилактични прегледи на машините съгласно изискванията на производителя им, но най-малко веднъж на три месеца. Профилактичните прегледи могат да включват специфични тестове, настройки и подмяна на части;
4. помощ чрез специалисти от производствени, инженерингови или развойни звена, ако **ИЗПЪЛНИТЕЛЯТ** счете това за необходимо;
5. планиране, доставка и инсталация на инженерни изменения в машините с цел подобрения в обслужването, производителността и/или безопасността на работата;
6. съдействие при предварителното планиране на физическата инсталация на нови машини от типа на включените в договора, както и при евентуално преместване или демонтаж на машините по договора.
7. съдействие при необходимост от механично, електрическо или електронно свързване към оборудване на друг производител, което не се поддържа от **ИЗПЪЛНИТЕЛЯ**;

Машините, предмет на сервизна поддръжка по настоящия договор, са посочени като фабрични номера и модели в Приложение № 1в – „Техническа спецификация“ на **ВЪЗЛОЖИТЕЛЯ**.

**Чл. 2.** (1) **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да предоставя Услугите по чл. 1 в съответствие с Техническата спецификация на **ВЪЗЛОЖИТЕЛЯ** (Приложение № 1в), Техническото предложение на **ИЗПЪЛНИТЕЛЯ** за обособена позиция № 3 и Ценовото предложение на **ИЗПЪЛНИТЕЛЯ** за обособена позиция № 3, и чрез лицата, посочени в Списък на персонала, който ще изпълнява поръчката, съставляващи приложения към този Договор („**Приложенията**“) и представляващи неразделна част от него.

(2) Когато сервизното обслужване се извършва чрез ремонт или замяна на повреден машинен елемент или на повредена част с изправни елементи или части, всички заменени от **ИЗПЪЛНИТЕЛЯ** съгласно този договор повредени части или машинни елементи стават собственост на **ИЗПЪЛНИТЕЛЯ**. Същевременно вложените от **ИЗПЪЛНИТЕЛЯ** изправни части или машинни елементи стават собственост на **ВЪЗЛОЖИТЕЛЯ** при влагането им. **ВЪЗЛОЖИТЕЛЯТ** гарантира, че всички части, върнати на **ИЗПЪЛНИТЕЛЯ** съгласно този договор, не са били изменени, заменени или ремонтирани след производството им.

**СРОК НА ДОГОВОРА. СРОК И МЯСТО НА ИЗПЪЛНЕНИЕ**

**Чл. 3**. (1) Договорът влиза в сила от датата на подписването му от двете страни и е със срок на действие 1 (една) година, считано от датата на подписването му или до достигане на максимално допустимата Стойност на Договора по чл. 5, ал. 1, в зависимост от това кое от двете събития настъпи по-рано. Датата на подписване е датата, посочена в деловодния номер на **ВЪЗЛОЖИТЕЛЯ**, поставен на стр. 1 от настоящия договор.

(2) При достигане на сумата, посочена чл. 8, преди изтичане на едногодишния срок по предходната алинея, договорът се прекратява.

**Чл. 4.** Мястото на изпълнение на Договора е сградата на **ВЪЗЛОЖИТЕЛЯ**, находяща се на адрес: гр. София, пл. „Княз Александър I“ № 1 – Централно управление на БНБ.

**ЦЕНА, РЕД И СРОКОВЕ ЗА ПЛАЩАНЕ.**

**Чл. 5** (1) За предоставяне на Услугите, предмет на настоящия договор, **ВЪЗЛОЖИТЕЛЯТ** заплаща на **ИЗПЪЛНИТЕЛЯ** обща месечна абонаментна такса за сервизна поддръжка на всички машини, изброени в Приложение № 1в, в размер съгласно ценовото предложение на **ИЗПЪЛНИТЕЛЯ.** Максималната стойност на договора не може да надвишава сумата от 12 500 (*дванадесет хиляди и петстотин*) лева[[1]](#footnote-1) без ДДС и 15 000 (петнадесет хиляди) лева с ДДС (наричана по-нататък „**Цената**“), като общата стойност на всички плащания по настоящия договор не следва да надвишават тази сума. **ВЪЗЛОЖИТЕЛЯT** следи стойността на извършените плащания и информира **ИЗПЪЛНИТЕЛЯ** при достигането на тази стойност.

**(2)** В месечната абонаментна такса за сервизна поддържа на всяка машина са включени всички разходи на **ИЗПЪЛНИТЕЛЯ** за изпълнение на Услугите по чл. 1 от настоящия договор, включително и разходите за:

- транспорт до и от сградите на възложителя;

- персонала, който ще изпълнява поръчката в това число разходи за посещения на място и труд при осъществяване на ремонти;

- доставка и подмяна на резервни части, както и стойността на самите резервни части.

(3) **ВЪЗЛОЖИТЕЛЯТ** не дължи заплащането на каквито и да е други разноски, направени от **ИЗПЪЛНИТЕЛЯ**.

**(4)** Цената на договора, посочена в ал. 1, е фиксирана за времето на изпълнение на Договора и не подлежи на промяна, освен ако промяната е в полза на **ВЪЗЛОЖИТЕЛЯ**.

**Чл. 6. (1) ВЪЗЛОЖИТЕЛЯТ** заплаща на **ИЗПЪЛНИТЕЛЯ** обща месечна абонаментна такса за сервизна поддръжка на машините, посочени в Приложение № 1в, която се формира на база фиксирани такси за месечна сервизна поддръжка на всяка машина, предложени от **ИЗПЪЛНИТЕЛЯ** в ценовото му предложение. В случай на промяна в броя поддържани машини по реда на чл. 19, ал. 1 в хода на изпълнение на договора, общата месечна абонаментна такса се коригира в съответствие с актуалния брой поддържани през съответния месец машини, като месечната такса за сервизна поддръжка на съответната машина се заплаща пропорционално за периода от съответния месец, през който се е осъществявала поддръжката на машината.

**(2) ВЪЗЛОЖИТЕЛЯТ** извършва плащанията по настоящия договор на тримесечие – до 10-то число на месеца, следващ тримесечието, и след представяне на документите по чл. 7 като дължимата сума се формира от сбора на стойностите на общата месечна абонаментна такса за всеки месец от тримесечието.

**Чл. 7.** (1) Всяко плащане по този Договор се извършва въз основа на следните документи:

1. Отчет за предоставените Услуги за съответното тримесечие, съставен по реда на чл. 20, ал. 1, подписан от **ИЗПЪЛНИТЕЛЯ** и **ВЪЗЛОЖИТЕЛЯ**. В протокола следва да е посочен и броят на поддържаните през съответното тримесечие машини с оглед изчисляване дължимата обща месечна абонаментна такса.
2. Фактура за дължимата сума за съответното тримесечие, издадена от **ИЗПЪЛНИТЕЛЯ** и представена на **ВЪЗЛОЖИТЕЛЯ**.

**Чл. 8. (1)** Всички плащания по този Договор се извършват в лева/евро/друга валута чрез банков превод по следната банкова сметка на **ИЗПЪЛНИТЕЛЯ**:

Банка: […………………………….]

BIC: […………………………….]

IBAN: […………………………….]

**(2)** **ИЗПЪЛНИТЕЛЯТ** е длъжен да уведомява писмено **ВЪЗЛОЖИТЕЛЯ** за всички последващи промени по ал. 1 в срок до 3 (*три*) дни, считано от момента на промяната. В случай че **ИЗПЪЛНИТЕЛЯТ** не уведоми **ВЪЗЛОЖИТЕЛЯ** в този срок, счита се, че плащанията са надлежно извършени.

**Чл. 8а.** В случай че изпълнението на договора налага извършването на разходи за заплащане на държавни, местни, нотариални или други такси, свързани с изпълнение на услугите предмет на този договор, такива разходи не се считат за включени в цената и се заплащат директно от **ВЪЗЛОЖИТЕЛЯ** по указание от **ИЗПЪЛНИТЕЛЯ** или от **ИЗПЪЛНИТЕЛЯ** за сметка на **ВЪЗЛОЖИТЕЛЯ**. В последния случай, направените от **ИЗПЪЛНИТЕЛЯ** разходи се възстановяват на **ИЗПЪЛНИТЕЛЯ** от **ВЪЗЛОЖИТЕЛЯ** срещу представяне на отчетен документ, издаден на името на **ВЪЗЛОЖИТЕЛЯ**.

(2) В случай, че по време на изпълнение на договора размерът на ДДС бъде променен, цената следва да се счита изменена автоматично, в съответствие с нормативно определения размер на данъка, без да е необходимо подписването на допълнително споразумение.

**ПРАВА И ЗАДЪЛЖЕНИЯ НА СТРАНИТЕ**

**Чл. 9.** Изброяването на конкретни права и задължения на Страните в този раздел от Договора е неизчерпателно и не засяга действието на други клаузи от Договора или от приложимото право, предвиждащи права и/или задължения на която и да е от Страните.

**ОБЩИ ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 10. ИЗПЪЛНИТЕЛЯТ има право:**

1. Да получи възнаграждение в размера, сроковете и при условията по чл. 5 до чл. 8 от договора;
2. Да иска и да получава от **ВЪЗЛОЖИТЕЛЯ** необходимото съдействие за изпълнение на задълженията по този Договор, както и всички необходими документи, информация и данни, пряко свързани или необходими за изпълнение на Договора;

**Чл. 11. ИЗПЪЛНИТЕЛЯТ се задължава:**

1. Да предоставя Услугите по чл. 1 и да изпълнява задълженията си по този Договор в уговорените срокове и качествено, в съответствие с Договора и Приложенията.
2. Да оказва помощ и да предоставя инструкции на **ВЪЗЛОЖИТЕЛЯ** за правилното използване на машините, обект на услугите по този договор.
3. Да поддържа в пълна техническа изправност съгласно изискванията на производителя машините, описани в Приложение № 1в.
4. Да извършва необходимите дейности по диагностика („на място“ или дистанционно“), техническото поддържане и ремонта на машините от Приложение № 1в. Дейностите по техническа поддръжка и ремонт следва да се извършват на място при **ВЪЗЛОЖИТЕЛЯ** с изключение на особено тежки и сложни ремонти.
5. Да извършва редовно периодични профилактични технически прегледи на машините, описани в Приложение № 1в, в обем съгласно техническите условия на фирмата производител, но най-малко веднъж на три месеца.
6. Да осигурява подходяща тестова и измервателна техника с оглед осъществяване на услугите по чл. 1.
7. Да извършва услугите в рамките на сервизна поддръжка на машините по този договор чрез квалифицирани специалисти, посочени в Списък на персонала, който ще изпълнява поръчката. Списъкът се предоставя на **ВЪЗЛОЖИТЕЛЯ** при сключване на договора. **ИЗПЪЛНИТЕЛЯТ** се задължава да не променя състава на персонала, който ще отговаря за изпълнението на Услугите, без предварително писмено съгласие от страна на **ВЪЗЛОЖИТЕЛЯ**. **ИЗПЪЛНИТЕЛЯТ** гарантира, че лицата, включени в списъка на персонала, действително имат необходимата квалификация за изпълнение на услугите, предмет на настоящия договор
8. Да разполага с оборотни машини за подмяна на дефектиралите такива от описаните в Приложение № 1в с цел осигуряване на непрекъсната и безаварийна работа на **ВЪЗЛОЖИТЕЛЯ**.
9. Да замени незабавно дефектиралата машина с годна, оборотна такава от същия клас, след започване работа по отстраняване на повреда, ако се установи, че ремонтът ще отнеме повече от 72 часа. Поддържането на инсталираната машина се урежда съобразно настоящия договор.
10. Следприключване на ремонта на дефектната машина да я върне на мястото, от което е взета.
11. Да извършва всички ремонти, съпроводени с профилактика и проверка на техническо – експлоатационните характеристики на машините, спазвайки изискванията и предписанията на фирмата производител и използвайки само нови, нерециклирани и оригинални резервни части *или еквивалентни такива*, съгласно техническото предложение на **ИЗПЪЛНИТЕЛЯ**.
12. Да поддържа складова наличност от резервни части за посрещане необходимостта от бърза реакция при евентуален технически проблем.
13. Да извършва ремонт на устройствата на място в съответната сграда на **ВЪЗЛОЖИТЕЛЯ.** Когато ремонтът не може да се извърши на място, **ИЗПЪЛНИТЕЛЯТ** транспортира повредените устройства до сервиз за своя сметка.
14. Да спазва стриктно вътрешния ред на **ВЪЗЛОЖИТЕЛЯ** и да не разгласява поверителна за **ВЪЗЛОЖИТЕЛЯ** информация, станала му известна в процеса на изпълнение на задълженията му по договора
15. Да информира своевременно **ВЪЗЛОЖИТЕЛЯ** за всички пречки, възникващи в хода на изпълнението на работа, да предложи начин за отстраняването им, като може да поиска от **ВЪЗЛОЖИТЕЛЯ** указания и/или съдействие за отстраняването им.
16. Да изпълнява всички законосъобразни указания и изисквания на **ВЪЗЛОЖИТЕЛЯ**
17. Да пази поверителна Конфиденциалната информация, в съответствие с уговореното в чл. 32 от Договора.
18. Да осигури провеждането на инструктажи по безопасност и здраве при работа на лицата, посочени в списъка на персонала, изпълняващи работа по договора, при спазване на изискванията на Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн., ДВ, бр. 102 от 22.12.2009 г., с изм.). В случай на трудова злополука ВЪЗЛОЖИТЕЛЯТ не носи отговорност за вреди, претърпени от служителите на ИЗПЪЛНИТЕЛЯ при или по повод изпълнение на служебните им задължения.

**ОБЩИ ПРАВА И ЗАДЪЛЖЕНИЯ НА ВЪЗЛОЖИТЕЛЯ**

**Чл. 12. ВЪЗЛОЖИТЕЛЯТ има право:**

1. Да изисква и да получава Услугите, предмет на настоящия договор в уговорените срокове и качество;
2. Да контролира изпълнението на поетите от **ИЗПЪЛНИТЕЛЯ** задължения, в т.ч. да иска и да получава информация от **ИЗПЪЛНИТЕЛЯ** през целия срок на Договора за дейността на **ИЗПЪЛНИТЕЛЯ** по изпълнение на договора или да извършва проверки, при необходимост и на мястото на изпълнение на Договора, но без с това да пречи на изпълнението;
3. Да изисква, периодично и по своя преценка доказателства за възможността на **ИЗПЪЛНИТЕЛЯ** да изпълни задълженията си, включително относно осигурена наличност и процедури за спешни доставки на резервни части.

**Чл. 13. ВЪЗЛОЖИТЕЛЯТ се задължава:**

1. Да приеме изпълнението на Услугите, когато отговаря на договореното, по реда и при условията на този Договор;
2. Да заплаща на **ИЗПЪЛНИТЕЛЯ** общата месечна абонаментна такса в размера, по реда и при условията, предвидени в този Договор;
3. Да осигури за всяка машина подходящи експлоатационни условия съгласно изискванията на фирмата-производител и препоръчаните от **ИЗПЪЛНИТЕЛЯ** климатични и други условия;
4. Да уведомява своевременно **ИЗПЪЛНИТЕЛЯ** за възникнали повреди и смущения в нормалното функциониране на поддържаните машини . Заявките за сервиз се подават в писмен вид по реда на чл. 38 и следва да съдържат указание за приоритет на заявката съгласно чл. 16.
5. Да описва точно и пълно проявите на предполагаемите повреди при даване на писмена заявка за ремонт;
6. Да осигурява достъп за работа до машините, обект на сервизна поддръжка по настоящия договор;
7. Да предостави и осигури достъп на **ИЗПЪЛНИТЕЛЯ** до информацията, необходима за извършването на Услугите, предмет на Договора, при спазване на относимите изисквания или ограничения съгласно приложимото право;
8. Да пази поверителна Конфиденциалната информация, в съответствие с уговореното в чл. 32 от Договора;
9. Да оказва съдействие на **ИЗПЪЛНИТЕЛЯ** във връзка с изпълнението на този Договор, включително и за отстраняване на възникнали пречки пред изпълнението на Договора, когато **ИЗПЪЛНИТЕЛЯТ** поиска това;
10. **ВЪЗЛОЖИТЕЛЯТ** се задължава да осигури провеждането на начален инструктаж, по предоставен от **ИЗПЪЛНИТЕЛЯ** списък на персонала, който ще извършва услуги по този договор. Инструктажът се провежда при спазване на изискванията на Наредба № РД-07-2 от 16.12.2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн., ДВ, бр. 102 от 22.12.2009 г., с изм.)

**СПЕЦИАЛНИ ПРАВА И ЗАДЪЛЖЕНИЯ НА СТРАНИТЕ**

**Чл. 14.** **ИЗПЪЛНИТЕЛЯТ** се задължава без допълнително заплащане от страна на **ВЪЗЛОЖИТЕЛЯ**:

1. Да оказва съдействие на **ВЪЗЛОЖИТЕЛЯ** при предварителното планиране на физическата инсталация на нови машини от типа на включените в договора, както и при евентуално преместване или демонтаж на машините по договора**;**
2. Да оказва съдействие на **ВЪЗЛОЖИТЕЛЯ** при необходимост от механично, електрическо или електронно свързване към оборудване на друг производител, което не се поддържа от **ИЗПЪЛНИТЕЛЯ;**
3. Да извършва планиране, доставка и инсталация на инженерни изменения в машините с цел подобрения в обслужването, производителността и/или безопасността на работата;

**Чл. 15.** **ИЗПЪЛНИТЕЛЯТ** се задължава да осъществява сервизната поддръжка на машините по настоящия договор в рамките на работното време на **ВЪЗЛОЖИТЕЛЯ** – от 08.00 до 19.00 часа, от понеделник до петък, без почивни дни и официални празници, като **ИЗПЪЛНИТЕЛЯТ** се задължава да осигури система за приемане на заявки за сервиз, която да функционира и да позволява подаване и приемане на заявки 24 часа в денонощието, 7 дни в седмицата, включително официалните празнични дни.

**Чл. 16.** **ИЗПЪЛНИТЕЛЯТ** се задължава да спазва следните нормативи при получаване на заявка за сервизно обслужване от страна на **ВЪЗЛОЖИТЕЛЯ** съобразно Приложение № 1в, при спазване работното време на **ВЪЗЛОЖИТЕЛЯ** по чл. 15:

1. При заявки с висок приоритет – максимално време за реакция: до 1 (един) час ( в рамките на работното време на възложителя) от получаване заявката на **ВЪЗЛОЖИТЕЛЯ**; максимално време за отстраняване на повредата: до 4 (четири) часа;
2. При заявки с нормален приоритет - максимално време за реакция: до 4 (четири) часа ( в рамките на работното време на възложителя) от получаване заявката на **ВЪЗЛОЖИТЕЛЯ**; максимално време за отстраняване на повредата: до 2 (два) работни дни;
3. При заявки с нисък приоритет - максимално време за реакция: до 2 (два) работни дни от получаване заявката на **ВЪЗЛОЖИТЕЛЯ**; максимално време за отстраняване на повредата: до 10 (десет) работни дни;

**Чл. 17**. (1) Стойността на всички вложени при ремонти резервни части/ машинни елементи е за сметка на **ИЗПЪЛНИТЕЛЯ**.

(2) **ИЗПЪЛНИТЕЛЯТ** поема риска от загуби или вреди на машините, обект на договора, причинени по вина на **ИЗПЪЛНИТЕЛЯ** по време на сервизно обслужване или по време на транспорт, свързан със сервизно обслужване.

**Чл.18.** Преди да направи заявка за сервизно обслужване, **ВЪЗЛОЖИТЕЛЯТ** се задължава да извърши:

а) посочените от производителя процедури за диагностициране на проблема, анализ и заявка за сервизно обслужване;

б) подходящи процедури за съхраняването на съдържащите се в машините програми, данни или ценности;

в) за повредена машина, ако предстои замяната й с изправна машина: демонтаж от машината на подвижните магнитни носители, както и на части, адаптери и разширения, които не са от оригиналната комплектовка на машината.

**Чл. 19** (1) **ВЪЗЛОЖИТЕЛЯТ** отправя писмено уведомление до **ИЗПЪЛНИТЕЛЯ** за всяка промяна в броя машини, не по-късно от 5 (пет) календарни дни от началото на промяната. Уведомлението става неразделна част от Приложение № 1в на настоящия договор.

(2) **ВЪЗЛОЖИТЕЛЯТ** съдейства за транспортирането на машините до сервиз на **ИЗПЪЛНИТЕЛЯ** при необходимост ремонтът да бъде осъществен в него, като всички разходи по транспортирането се поемат от **ИЗПЪЛНИТЕЛЯ.**

**ПРЕДАВАНЕ И ПРИЕМАНЕ НА ИЗПЪЛНЕНИЕТО**

**Чл. 20.** (1) В срок до 5 (пет) дни след края на всяко тримесечие **ИЗПЪЛНИТЕЛЯТ** съставя отчет, в който се описва извършените през изминалото тримесечие услуги по чл. 1 от настоящия договор, в това число осъществените профилактични прегледи, извършените ремонти, доставените и монтирани части/елементи, както и броя поддържани машини. Всеки отчет се подписва и от представител на **ВЪЗЛОЖИТЕЛЯ**.

(2) **ВЪЗЛОЖИТЕЛЯТ** може да откаже да подпише отчета по ал. 1, ако счете, че описаните в отчета услуги не са извършени или са извършени некачествено. В такъв случай страните подписват констативен протокол, в който се описват констатираните недостатъци и се дава срок за тяхното отстраняване. Ако **ИЗПЪЛНИТЕЛЯТ** откаже да подпише този констативен протокол **ВЪЗЛОЖИТЕЛЯТ,** има право сам да състави такъв протокол, като съдържанието му е задължително за **ИЗПЪЛНИТЕЛЯ**. След отстраняване на недостатъците страните подписват отчет по ал. 1.

**САНКЦИИ ПРИ НЕИЗПЪЛНЕНИЕ**

**Чл. 21.** При просрочване изпълнението на задълженията по този Договор, неизправната Страна дължи на изправната неустойка в размер на 0,5 % (нула цяло и пет на сто) от Стойността на Договора, посочена в чл. 5, ал. 1, за всеки просрочен ден, но не повече от 10 % (десет на сто) от тази сума.

**Чл. 22.** При констатирано лошо или друго неточно или частично изпълнение на услугите по настоящия договор или при отклонение от изискванията на **ВЪЗЛОЖИТЕЛЯ**, посочени в Техническата спецификация, **ВЪЗЛОЖИТЕЛЯТ** има право да поиска от **ИЗПЪЛНИТЕЛЯ** да изпълни изцяло и качествено съответната услуга, без да дължи допълнително възнаграждение за това. В случай, че и повторното изпълнение на услугата е некачествено, **ВЪЗЛОЖИТЕЛЯТ** има право да развали договора.

**Чл. 23.** При разваляне на Договора поради виновно неизпълнение на някоя от Страните, виновната Страна дължи неустойка в размер на 10 % (десет на сто) от Стойността на Договора.

**Чл. 24.** Плащането на неустойките, уговорени в този Договор, не ограничава правото на изправната Страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

**ПРЕКРАТЯВАНЕ НА ДОГОВОРА**

**Чл. 25.** (1) Този Договор се прекратява:

1. С изтичане на Срока на Договора или с достигане на максимално допустимата Стойност на Договора;

2. С изпълнението на всички задължения на Страните по него.

3. При настъпване на пълна обективна невъзможност за изпълнение, за което обстоятелство засегнатата Страна е длъжна да уведоми другата Страна в срок до 5 (пет) работни дни от настъпване на невъзможността и да представи доказателства.

4. При прекратяване на юридическо лице – Страна по Договора без правоприемство, по смисъла на законодателството на държавата, в която съответното лице е установено.

5. при условията по чл. 5, ал. 1, т. 3 от ЗИФОДРЮПДРКТЛТДС.

**(2)** Договорът може да бъде прекратен.

1. По взаимно съгласие на Страните, изразено в писмена форма;

2. Когато за **ИЗПЪЛНИТЕЛЯ** бъде открито производство по несъстоятелност или ликвидация – по искане на **всяка от страните**.

**Чл. 26.** **(1)** Всяка от Страните може да развали Договора при виновно неизпълнение на съществено задължение на другата страна по Договора, при условията и с последиците съгласно чл. 87 и сл. от Закона за задълженията и договорите, чрез отправяне на писмено предупреждение от изправната Страна до неизправната и определяне на подходящ срок за изпълнение. Разваляне на Договора не се допуска, когато неизпълнената част от задължението е незначителна с оглед на интереса на изправната Страна.

**(2)** За целите на този Договор, Страните ще считат за виновно неизпълнение на съществено задължение на **ИЗПЪЛНИТЕЛЯ** всеки от следните случаи:

1. Когато **ИЗПЪЛНИТЕЛЯТ** не е започнал изпълнението на Услугите в срок до 10 (десет) работни дни, считано от Датата на влизане в сила на договора;

2. **ИЗПЪЛНИТЕЛЯТ** е прекратил изпълнението на Услугите за повече от 20 (двадесет) дни;

3. **ИЗПЪЛНИТЕЛЯТ** е допуснал съществено отклонение от Условията за изпълнение на поръчката, Техническата спецификация – Приложение 1в или Техническото предложение.

**(3) ВЪЗЛОЖИТЕЛЯТ** може да развали Договора само с писмено уведомление до **ИЗПЪЛНИТЕЛЯ** и без да му даде допълнителен срок за изпълнение, ако поради забава на **ИЗПЪЛНИТЕЛЯ** то е станало безполезно или ако задължението е трябвало да се изпълни непременно в уговореното време.

**Чл. 27. ВЪЗЛОЖИТЕЛЯТ** прекратява Договора в случаите по чл. 118, ал.1 от ЗОП, без да дължи обезщетение на **ИЗПЪЛНИТЕЛЯ** за претърпени от прекратяването на Договора вреди, освен ако прекратяването е на основание чл. 118, ал. 1, т. 1 от ЗОП.

**Чл. 28.** Във всички случаи на прекратяване на Договора, освен при прекратяване на юридическо лице – Страна по Договора без правоприемство:

1. **ВЪЗЛОЖИТЕЛЯТ** и **ИЗПЪЛНИТЕЛЯТ** съставят констативен протокол за извършената към момента на прекратяване работа и размера на евентуално дължимите плащания; и

2. **ИЗПЪЛНИТЕЛЯТ** се задължава:

а) да преустанови предоставянето на Услугите, с изключение на такива дейности, каквито може да бъдат необходими и поискани от **ВЪЗЛОЖИТЕЛЯ**;

б) да предаде на **ВЪЗЛОЖИТЕЛЯ** всички документи, изготвени от него в изпълнение на Договора до датата на прекратяването; и

в) да върне на **ВЪЗЛОЖИТЕЛЯ** всички документи и материали, които са собственост на **ВЪЗЛОЖИТЕЛЯ** и са били предоставени на **ИЗПЪЛНИТЕЛЯ** във връзка с предмета на Договора.

**Чл. 29.** При предсрочно прекратяване на Договора, **ВЪЗЛОЖИТЕЛЯТ** е длъжен да заплати на **ИЗПЪЛНИТЕЛЯ** реално изпълнените и приети по установения ред Услуги.

***ДОГОВОР ЗА ПОДИЗПЪЛНЕНИЕ*** *(когато е приложимо)[[2]](#footnote-2)*

***Чл. 29а*** *(1)* ***ИЗПЪЛНИТЕЛЯТ*** *се задължава да сключи договор/договори за подизпълнение с посочените в офертата му подизпълнители в срок от 3 (три) дни от сключване на настоящия Договор. В срок до 3 (три) дни от сключването на договор за подизпълнение или на допълнително споразумение за замяна на посочен в офертата подизпълнител* ***ИЗПЪЛНИТЕЛЯТ*** *изпраща копие на договора или на допълнителното споразумение на* ***ВЪЗЛОЖИТЕЛЯ*** *заедно с доказателства, че са изпълнени условията по* [*чл. 66, ал. 2*](http://web.apis.bg/p.php?i=2752471#p28982788) *и* [*11 ЗОП*](http://web.apis.bg/p.php?i=2752471#p28982788)*.*

*(2) Независимо от сключения договор за подизпълнение, отговорността за изпълнение на настоящия договор е на* ***ИЗПЪЛНИТЕЛЯ****.*

*(3) Когато за частта от Услугите, която се изпълнява от подизпълнител, изпълнението може да бъде предадено отделно от изпълнението на останалите Услуги, подизпълнителят представя на* ***ИЗПЪЛНИТЕЛЯ*** *отчет за изпълнението на съответната част от Услугите за съответния месец, заедно с искане за плащане на тази част пряко на подизпълнителя.*

*(4)****ИЗПЪЛНИТЕЛЯТ*** *се задължава да предостави на* ***ВЪЗЛОЖИТЕЛЯ*** *отчета и искането за плащане на подизпълнителя в срок до 15 (петнадесет) дни от получаването му, заедно със становище, от което да е видно дали оспорва плащанията или част от тях като недължими.*

*(5)* ***ВЪЗЛОЖИТЕЛЯТ*** *приема изпълнението на частта от Услугите, при съответно спазване на разпоредбите на Раздел „Предаване и приемане на изпълнението“ от Договора, и заплаща възнаграждение за тази част на подизпълнителя в срок до 10 (десет) дни от подписването на приемо-предавателен протокол.* ***ВЪЗЛОЖИТЕЛЯТ*** *има право да откаже да извърши плащането, когато искането за плащане е оспорено от* ***ИЗПЪЛНИТЕЛЯ****, до момента на отстраняване на причината за отказа.*

*(6) В срок до 2 (два) дни от датата на сключване на Договора, но най-късно преди започване на неговото изпълнение,* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за името, данните за контакт и представителите на подизпълнителите, посочени в офертата на* ***ИЗПЪЛНИТЕЛЯ****.* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за всякакви промени в предоставената информация в хода на изпълнението на Договора в срок до 3 (три) дни от настъпване на съответното обстоятелство.*

*(7)**При изпълнението на Договора подизпълнителите са длъжни да спазват всички приложими нормативни актове, разпоредби, стандарти и други изисквания, свързани с предмета на Договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, съгласно Приложение № 10 към чл. 115 от ЗОП.*

*(8)**Паричните вземания по договорите за подизпълнение могат да бъдат прехвърляни или залагани съгласно приложимото право.*

*(9) В общата месечна абонаментна такса за сервизна поддръжка на машините са включени всички разходи на* ***ИЗПЪЛНИТЕЛЯ*** *за неговите подизпълнители като* ***ВЪЗЛОЖИТЕЛЯТ*** *не дължи заплащането на каквито и да е други разноски, направени от* ***ИЗПЪЛНИТЕЛЯ.***

*(10)* ***ИЗПЪЛНИТЕЛЯТ*** *се задължава да контролира изпълнението на задълженията на подизпълнителите и да не възлага работата или части от нея на подизпълнители, извън посочените в офертата на* ***ИЗПЪЛНИТЕЛЯ*** *освен в случаите и при условията, предвидени в ЗОП.*

**ОБЩИ РАЗПОРЕДБИ**

Дефинирани понятия и тълкуване

**Чл. 30. (1)** Освен ако са дефинирани изрично по друг начин в този Договор, използваните в него понятия имат значението, дадено им в ЗОП, съответно в легалните дефиниции в Допълнителните разпоредби на ЗОП или, ако няма такива за някои понятия – според значението, което им се придава в основните разпоредби на ЗОП.

**(2)** При противоречие между различни разпоредби или условия, съдържащи се в Договора и Приложенията, се прилагат следните правила:

1. специалните разпоредби имат предимство пред общите разпоредби.

2. разпоредбите на Приложенията имат предимство пред разпоредбите на Договора.

Спазване на приложими норми

**Чл. 31.** (1)При изпълнението на договора, **ИЗПЪЛНИТЕЛЯТ** е длъжен да спазва всички приложими нормативни актове, разпоредби, стандарти и други изисквания, свързани с предмета на договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, съгласно Приложение № 10 към чл. 115 от ЗОП.

(2) **ИЗПЪЛНИТЕЛЯТ** се задължава да осигури при работата на неговия персонал на територията на БНБ изпълнението на всички изисквания на Закона за здравословни и безопасни условия на труд и на подзаконовите нормативни актове в тази област, , инструкциите и правилата по безопасност на **ВЪЗЛОЖИТЕЛЯ**.

Конфиденциалност

**Чл. 32.** (1)Всяка от Страните по този Договор се задължава да пази в поверителност и да не разкрива или разпространява информация за другата Страна, станала ѝ известна при или по повод изпълнението на Договора („**Конфиденциална информация**“). Конфиденциална информация включва, без да се ограничава до: обстоятелства, свързани с търговската дейност, техническите процеси, проекти или финанси на Страните, както и ноу-хау, изобретения, полезни модели или други права от подобен характер, свързани с изпълнението на Договора. Не се смята за конфиденциална информацията, касаеща наименованието на изпълнения проект, стойността и предмета на този Договор, с оглед бъдещо позоваване на придобит професионален опит от **ИЗПЪЛНИТЕЛЯ**.

**(2)** С изключение на случаите, посочени в ал. 3 на този член, Конфиденциална информация може да бъде разкривана само след предварително писмено одобрение от другата Страна, като това съгласие не може да бъде отказано безпричинно.

**(3)** Не се счита за нарушение на задълженията за неразкриване на Конфиденциална информация, когато:

1. Информацията е станала или става публично достъпна, без нарушаване на този Договор от която и да е от Страните;

2. Информацията се изисква по силата на закон, приложим спрямо която и да е от Страните; или

3. Предоставянето на информацията се изисква от регулаторен или друг компетентен орган и съответната Страна е длъжна да изпълни такова изискване;

В случаите по точки 2 или 3 Страната, която следва да предостави информацията, уведомява незабавно другата Страна по Договора.

**(4)** Задълженията по тази клауза се отнасят до **ИЗПЪЛНИТЕЛЯ**, всички негови поделения, контролирани от него фирми и организации, всички негови служители и наети от него физически или юридически лица, в това число подизпълнители, като **ИЗПЪЛНИТЕЛЯТ** отговаря за изпълнението на тези задължения от страна на такива лица.

Задълженията, свързани с неразкриване на Конфиденциалната информация остават в сила и след прекратяване на Договора на каквото и да е основание.

Публични изявления

**Чл. 33. ИЗПЪЛНИТЕЛЯТ** няма право да дава публични изявления и съобщения, да разкрива или разгласява каквато и да е информация, която е получил във връзка с извършване на Услугите, предмет на този Договор, независимо дали е въз основа на данни и материали на **ВЪЗЛОЖИТЕЛЯ** или на резултати от работата на **ИЗПЪЛНИТЕЛЯ**, без предварителното писмено съгласие на **ВЪЗЛОЖИТЕЛЯ**, което съгласие няма да бъде безпричинно отказано или забавено.

Прехвърляне на права и задължения

**Чл. 34.** Никоя от Страните няма право да прехвърля никое от правата и задълженията, произтичащи от този Договор, без съгласието на другата Страна. Паричните вземания по Договора могат да бъдат прехвърляни или залагани съгласно приложимото право.

Изменения

**Чл. 35.** Този Договор може да бъде изменян само с допълнителни споразумения, изготвени в писмена форма и подписани от двете Страни, в съответствие с изискванията и ограниченията на ЗОП.

Непреодолима сила

**Чл. 36.** (1)Никоя от Страните по този Договор не отговаря за неизпълнение, причинено от непреодолима сила. За целите на този Договор „непреодолима сила“ има значението на това понятие по смисъла на чл. 306, ал. 2 от Търговския закон.

(2) Не може да се позовава на непреодолима сила Страна, която е била в забава към момента на настъпване на обстоятелството, съставляващо непреодолима сила или чиято небрежност или умишлени действия или бездействия са довели до невъзможност за изпълнение на Договора.

(3) Страната, която не може да изпълни задължението си поради непреодолима сила, е длъжна да предприеме всички действия с грижата на добър стопанин, за да намали до минимум понесените вреди и загуби, както и да уведоми писмено другата страна в срок до 7 (седем) работни дни от настъпването на непреодолимата сила, като посочи в какво се състои непреодолимата сила и възможните последици от нея за изпълнението на Договора. При неуведомяване се дължи обезщетение за настъпилите от това вреди.

(4) Докато трае непреодолимата сила, изпълнението на задълженията на свързаните с тях насрещни задължения се спира.

(5)Липсата на парични средства не представлява непреодолима сила.

Нищожност на отделни клаузи

**Чл. 37.** В случай, че някоя от клаузите на този Договор е недействителна или неприложима, това не засяга останалите клаузи. Недействителната или неприложима клауза се заместват от повелителна правна норма, ако има такава.

Уведомления

**Чл. 38.** (1) Всички уведомления/заявки между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща на следните адреси:

1. **За ВЪЗЛОЖИТЕЛЯ:**

Адрес за кореспонденция: ………………………………………….

Факс: …………………………………………

e-mail: ………………………………………..

2. **За ИЗПЪЛНИТЕЛЯ:**

Адрес за кореспонденция: ………………….

Факс: …………………………………………

e-mail: ………………………………………..

(2) Страните упълномощават следните представители, които да следят за изпълнение на задълженията им по настоящия договор и да подписват предвидените в договора документи (протоколи, уведомления и др.), както следва:

1. **За ВЪЗЛОЖИТЕЛЯ**:

…………………………………………..

2. **За ИЗПЪЛНИТЕЛЯ**

…………………………………………..

(3) За дата на получаване на уведомлението/заявката се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата, посочена в извлечението от факс устройството– при изпращане по факс;

5. датата на която заявката е постъпила в посочената от изпълнителя информационна система (е-mail) – при изпращане по електронна поща.

(4) Всяка кореспонденция между Страните ще се счита за валидна, ако е изпратена на посочените по-горе адреси (в т.ч. електронни), чрез посочените по-горе средства за комуникация и на посочените лица по ал. 2. При промяна на посочените адреси, телефони и други данни за контакт, съответната Страна е длъжна да уведоми другата в писмен вид в срок до 3 (три) работни дни от настъпване на промяната. При неизпълнение на това задължение всяко уведомление ще се счита за валидно връчено, ако е изпратено на посочените по-горе адреси, чрез описаните средства за комуникация и на посочените лица за контакт.

(5) При преобразуване без прекратяване, промяна на наименованието, правноорганизационната форма, седалището, адреса на управление, предмета на дейност, срока на съществуване, органите на управление и представителство на **ИЗПЪЛНИТЕЛЯ**, същият се задължава да уведоми **ВЪЗЛОЖИТЕЛЯ** за промяната в срок до 3 (три) дни от вписването ѝ в съответния регистър.

Приложимо право

**Чл. 39.** За неуредените в този Договор въпроси се прилагат разпоредбите на действащото българско законодателство.

Разрешаване на спорове

**Чл. 40.** Всички спорове, породени от този Договор или отнасящи се до него, включително споровете, породени или отнасящи се до неговото тълкуване, недействителност, изпълнение или прекратяване, както и споровете за попълване на празноти в Договора или приспособяването му към нововъзникнали обстоятелства, ще се уреждат между Страните чрез преговори, а при непостигане на съгласие – спорът ще се отнася за решаване от компетентния български съд.

Екземпляри

**Чл. 41.** Този Договор се състои от 22 (двадесет и две) страници и е изготвен и подписан в 2 (два) еднообразни екземпляра – по един за всяка от Страните].

При подписване на договора бяха представени:

Документи, чрез които се доказва липсата на основание за отстраняване и съответствие с критериите за подбор по чл. 67, ал. 6 от ЗОП.

Приложения:

**Чл. 42.** Към този Договор се прилагат и са неразделна част от него следните приложения:

Приложение № 1в – Техническа спецификация;

Техническо предложение на **ИЗПЪЛНИТЕЛЯ** за обособена позиция № 3;

Ценово предложение на **ИЗПЪЛНИТЕЛЯ** за обособена позиция № 3;

Списък на персонала, който ще изпълнява поръчката;

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ**

**БЪЛГАРСКА НАРОДНА БАНКА**

**СНЕЖАНКА ДЕЯНОВА**

**ГЛАВЕН СЕКРЕТАР**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**

1. Възможно е да се уговори плащане в евро или др. валута. [↑](#footnote-ref-1)
2. В случай че изпълнителят няма да изпълнява поръчката с подизпълнители този раздел ще отпадне. [↑](#footnote-ref-2)