ДОГОВОР  
ЗА ДОСТАВКА С ГАРАНЦИОННА ПОДДРЪЖКА  
 НА ОФИС (ПЕЧАТАЩИ, СКАНИРАЩИ И

МУЛТИФУНКЦИОНАЛНИ) УСТРОЙСТВА

Днес …………. 2017 г., в гр. София се сключи настоящия договор между:

**БЪЛГАРСКА НАРОДНА БАНКА** със седалище и адрес на управление: гр. София 1000, пл. „Княз Александър I“ № 1,  ЕИК 000694037, представлявана от Снежанка Деянова - Главен секретар, и Теменужка Цветкова – Главен счетоводител, наричана в договора **ВЪЗЛОЖИТЕЛ,** от една страна

и

……………………………….„ със седалище и адрес на управление: ……………………………… EИК: ………………., представлявано от –…………………………….., наричано по-нататък в договора за краткост **ИЗПЪЛНИТЕЛ**, от друга страна,

На основание чл. 112, ал. 1 от Закона за обществените поръчки (ЗОП) и във връзка с проведена открита процедура за възлагане на обществена поръчка по чл. 73, ал. 1 от ЗОП и Решение № …../… 2017 г. на Главния секретар на БНБ за определяне на изпълнител на поръчката, се сключи настоящият договор за следното:

**І. ПРЕДМЕТ НА ДОГОВОРА**

Чл. 1. (1) **ВЪЗЛОЖИТЕЛЯТ** възлага, а **ИЗПЪЛНИТЕЛЯТ** се задължава да достави следните офис устройства (наричани по-долу за краткост „**устройства**“):

|  |  |
| --- | --- |
| **№** | **Наименование** |
| 1 | **Печатащи устройства** |
| 1.1 | Персонални принтери за черно бял, лазерен печат |
| 1.1.1 | Тип 1 |
| 1.1.2 | Тип 2 |
| 1.2 | Мрежови принтери за черно бял, лазерен печат |
| 1.3 | Мрежови принтери за цветен, лазерен печат |
| 2 | **Скенери** |
| 2.1 | Тип 1 |
| 2.2 | Тип 2 |
| 3 | **Мултифункционални устройства** |
| 3.1 | Тип 1 |
| 3.2 | Тип 2 |

Като устройствата следва да отговарят на:

а) „Техническата спецификация“ на **ВЪЗЛОЖИТЕЛЯ** – Приложение № 1а;

б) Представеното с офертата на **ИЗПЪЛНИТЕЛЯ** техническо предложение за обособена позиция № 1;

в) Представеното с офертата на **ИЗПЪЛНИТЕЛЯ** ценово предложение за обособена позиция № 1, които са неразделна част от този договор.

(2) **ИЗПЪЛНИТЕЛЯТ** се задължава да извършва внедряване на доставените устройства, което внедряване включва: хардуерен монтаж, инсталация и конфигуриране, както и еднократно обучение на служители на **ВЪЗЛОЖИТЕЛЯ** за правилната експлоатация на съответните устройства, без допълнително заплащане от страна на **ВЪЗЛОЖИТЕЛЯ**.

(3) **ИЗПЪЛНИТЕЛЯТ** се задължава да осигури безплатна гаранционна поддръжка в рамките на гаранционния срок при условията, предлагани от производителя на доставените устройства и клаузите на този договор.

(4) **ИЗПЪЛНИТЕЛЯТ** доставя и внедрява офис устройствата по писмена заявка на **ВЪЗЛОЖИТЕЛЯ**. В заявката се посочват видът и количеството на устройствата, които следва да бъдат доставени и внедрени. **ВЪЗЛОЖИТЕЛЯТ** изпраща на **ИЗПЪЛНИТЕЛЯ** писмени заявки по реда на чл. 12, ал. 4 – чрез писмо с обратна разписка, по факс или по електронна поща.

(5) Техническите характеристики и количеството на офис устройствата са посочени в Приложение № 1а: „Техническа спецификация“, и в техническото предложение, представено с офертата на **ИЗПЪЛНИТЕЛЯ,** като посочените количества са ориентировъчни. **ВЪЗЛОЖИТЕЛЯТ** си запазва правото по време на действие на договора да променя посочените количества съобразно нуждите си. **ВЪЗЛОЖИТЕЛЯТ** няма задължение да възложи доставка на всички описани в спецификацията устройства.

(6) В случаи на извънредни обстоятелства, които водят до невъзможност уговорените офис устройства да бъдат доставени (спиране от производство, изтегляне от търговската мрежа и др.), **ИЗПЪЛНИТЕЛЯТ** е длъжен да доставя на **ВЪЗЛОЖИТЕЛЯ** други заместващи устройства, отговарящи на техническите параметри в Приложение № 1а към настоящия договор, на не по-висока единична цена от тази на заместваните устройства, посочена в Ценовото предложение на **ИЗПЪЛНИТЕЛЯ**. В тези случаи **ИЗПЪЛНИТЕЛЯТ** ще доставя заместващите устройства само след писмено одобрение от страна на **ВЪЗЛОЖИТЕЛЯ.**

II. ЦЕНИ И НАЧИН НА ПЛАЩАНЕ

Чл. 2. (1) Цената на всяка конкретна доставка се образува, като заявеното количество офис устройства се умножи по съответните му единични цени в зависимост от вида устройство, посочени в Ценовото предложение към офертата на **ИЗПЪЛНИТЕЛЯ**. В цената на доставките са включени всички разходи на **ИЗПЪЛНИТЕЛЯ** по изпълнение на поръчката, включително разходи**,** свързани с: доставката, внедряването, гаранционната поддръжка в рамките на гаранционния срок и транспортните разходи до мястото на изпълнението по чл. 5, ал. 2.

(2) **ВЪЗЛОЖИТЕЛЯТ** заплаща стойността на доставените по всяка заявка устройства в срок до 5 (пет) работни дни, считано от датата на подписването на приемо-предавателен протокол по чл. 4, ал. 1 между страните по договора и представяне на фактура от страна на **ИЗПЪЛНИТЕЛЯ**.

(3) Всички плащания по настоящия договор се извършват от **ВЪЗЛОЖИТЕЛЯ** по банков път в лева с преводно нареждане по следната банкова сметка на **ИЗПЪЛНИТЕЛЯ:**

IBAN: ………….

BIC: ……………….

Банка: ……………….

(4) Общата стойност на всички плащания по договора не може да надвишава сумата от: 33 300 (тридесет и три хиляди и триста) лева без ДДС.

(5) **ВЪЗЛОЖИТЕЛЯT** следи стойността на извършените плащания и се задължава да информира **ИЗПЪЛНИТЕЛЯ** при достигането на сумата по ал. 4.

(6) **ВЪЗЛОЖИТЕЛЯТ** няма право да прави повече заявки по чл. 1, ал. 4 от този договор, както и да извършва каквито и да е плащания, когато сборът на сумата на платеното по договора до момента и сборът на сумата на бъдещата заявка надхвърлят сумата, посочена в ал. 4, съответно **ИЗПЪЛНИТЕЛЯТ** няма задължение да изпълнява заявки по чл. 1, ал. 4, които надхвърлят тази сума. В този случай договорът може да бъде прекратен по реда на чл. 11, ал. 4 поради достигане на сумата, предвидена от **ВЪЗЛОЖИТЕЛЯ** за доставки по настоящия договор.

III. СРОК

Чл. 3. (1) Договорът се сключва за срок от 1 (една) година, считано от датата на подписването му от двете страни. Датата на подписване е датата, посочена в деловодния номер на **ВЪЗЛОЖИТЕЛЯ**, поставен на стр. 1 от настоящия договор

(2) Срокът за изпълнение на всяка писмена заявка по чл. 1, ал. 4 е до …………(……….) работни дни *(не повече от 20 (двадесет) работни дни*)[[1]](#footnote-1), считано от датата на получаване на заявката на **ВЪЗЛОЖИТЕЛЯ**, в която е посочен броят и видът на устройствата, които следва да бъдат доставени и внедрени. За изпращане и получаване на заявките се прилага редът по чл. 12 ал. 4 от настоящия договор.

(3) **ИЗПЪЛНИТЕЛЯТ** е длъжен да достави и внедри устройствата в рамките на установеното работно време на **ВЪЗЛОЖИТЕЛЯ**.

ІV. ПРИЕМАНЕ И ПРЕДАВАНЕ НА УСТРОЙСТВАТА

Чл. 4.(1) **ИЗПЪЛНИТЕЛЯТ** доставя и внедрява устройствата в срока по чл. 3, ал. 2. След извършването на всяка конкретна доставка и внедряване на доставените устройства, страните подписват отделен приемателно-предавателен протокол. Всеки приемателно-предавателен протокол съдържа и подробна количествено-стойностна сметка за доставените офис устройства, на база на която се изготвя фактурата по чл. 2, ал. 2. В случай че след извършеното внедряване има проведено обучение на служители на **ВЪЗЛОЖИТЕЛЯ,** това се посочва в протокола по предходното изречение. Констатациите в приемателно-предавателния протокол обвързват страните относно количеството, качеството на получените устройства, вида им и внедряването им съгласно условията на настоящия договор.

(2) При констатиране на липси, явни недостатъци и/или несъответствие на доставените устройства с техническото предложение, представено в офертата на **ИЗПЪЛНИТЕЛЯ**, съответно с изискванията на **ВЪЗЛОЖИТЕЛЯ** по Приложение № 1а и/или констатиране на недостатъци и/или несъответствия след извършено внедряване на устройствата, **ВЪЗЛОЖИТЕЛЯТ** има право да откаже да подпише съответния приемателно-предавателен протокол. В тези случаи страните подписват двустранен констативен протокол, в който се описват констатираните липси, недостатъци и/или несъответствия и се посочва срокът, в който същите ще бъдат отстранени. В случай че **ИЗПЪЛНИТЕЛЯТ** откаже да подпише констативния протокол **ВЪЗЛОЖИТЕЛЯТ** има право да състави сам констативен протокол с описаното съдържание, който е задължителен за **ИЗПЪЛНИТЕЛЯ**. След доставка на липсващите устройства и/или замяната с устройства без недостатъци/несъответствия, и/или надлежно осъществяване на внедряването, се подписва приемателно-предавателен протокол по ал. 1.

(3) Собствеността на устройствата, обект на договора, преминава върху **ВЪЗЛОЖИТЕЛЯ** след приемане на съответната доставка и внедряване, и съставянето на съответния приемателно-предавателния протокол по ал. 1.

(4) Офис устройствата следва да бъдат доставени в подходяща опаковка, която да ги предпазва от повреди по време на транспортирането, както и да обезпечава тяхното натоварване и разтоварване. Рискът от погиване или повреждане на устройствата преминава върху **ВЪЗЛОЖИТЕЛЯ** от момента на подписването на съответния приемателно-предавателен протокол по ал. 1 от страните.

**V. ПРАВА И ЗАДЪЛЖЕНИЯ НА ИЗПЪЛНИТЕЛЯ**

Чл. 5. (1) **ИЗПЪЛНИТЕЛЯТ** се задължава да доставя и внедрява, както и да осъществява гаранционна поддръжка на офис устройствата, в сроковете и съгласно условията на този договор.

(2) **ИЗПЪЛНИТЕЛЯТ** се задължава да достави устройствата, предмет на този договор, на следния адрес: гр. София, пл. "Княз Александър I" № 1.

(3) **ИЗПЪЛНИТЕЛЯТ** се задължава да приема незабавно всички заявки по чл. 1, ал. 4, които **ВЪЗЛОЖИТЕЛЯТ** е направил писмено – в писмо, факс или по e-mail.

(4) **ИЗПЪЛНИТЕЛЯТ** се задължава да уведоми незабавно **ВЪЗЛОЖИТЕЛЯ** при възникване на пречки от стопански, административен или друг характер, които могат да забавят или да направят невъзможно изпълнението на договора.

(5) **ИЗПЪЛНИТЕЛЯТ** се задължава при извършване на внедряване на устройства от даден вид, посочени в чл. 1, ал. 1, да извършва еднократно обучение на служители на **ВЪЗЛОЖИТЕЛЯ** за правилната експлоатация на устройствата в срока по чл. 3, ал. 2.

(6) **ИЗПЪЛНИТЕЛЯТ** се задължава да осигури гаранционна поддръжка на всички доставени и внедрени устройства съгласно Раздел VII от настоящия договор.

(7) **ИЗПЪЛНИТЕЛЯТ** се задължава при изпълнение на задълженията си по този договор да спазва правилата за достъп до сградата на **ВЪЗЛОЖИТЕЛЯ**, съгласно вътрешните правила за достъп в БНБ.

(8) **ИЗПЪЛНИТЕЛЯТ** се задължава да предаде на **ВЪЗЛОЖИТЕЛЯ** съответната техническа документация от фирмата-производител и указания за експлоатация на офис устройствата при подписване на съответния приемателно-предавателен протокол, съставен по реда на чл. 4, ал. 1. При неспазване на това задължение на **ИЗПЪЛНИТЕЛЯ** приемателно-предавателният протокол не се подписва.

(9) **ИЗПЪЛНИТЕЛЯТ** няма право да огласява каквато и да е информация, станала му известна при или по повод изпълнението на настоящия договор, включително и след неговото прекратяване.

(10) **ИЗПЪЛНИТЕЛЯТ** има право да изисква от **ВЪЗЛОЖИТЕЛЯ** пълно съдействие за ефективно изпълнение на задълженията си по договора

(11) **ИЗПЪЛНИТЕЛЯТ** има правото да получи цената по чл. 2, ал. 1 от този договор съгласно условията и начина, определени в него.

VI. ПРАВА И ЗАДЪЛЖЕНИЯ НА ВЪЗЛОЖИТЕЛЯ

Чл. 6 (1) **ВЪЗЛОЖИТЕЛЯТ** се задължава да заплати цената по чл. 2, ал. 1 от този договор, съгласно условията и по начина, посочен в него.

(2) **ВЪЗЛОЖИТЕЛЯТ** се задължава да осигурява достъп на **ИЗПЪЛНИТЕЛЯ** до сградата си с оглед изпълнение на задълженията на **ИЗПЪЛНИТЕЛЯ** по този договор.

(3) **ВЪЗЛОЖИТЕЛЯТ** е длъжен да приема доставката и внедряването на офис устройствата, обект на договора, ако те отговарят на условията на настоящия договор.

(4) **ВЪЗЛОЖИТЕЛЯТ** се задължава да оказва необходимото съдействие на **ИЗПЪЛНИТЕЛЯ** за изпълнението на задълженията му по договора, качествено и в срок, като осигури и присъствие на свой служител по време на осъществяване на задълженията на **ИЗПЪЛНИТЕЛЯ**.

(5) **ВЪЗЛОЖИТЕЛЯТ** има право, когато **ИЗПЪЛНИТЕЛЯТ** се е отклонил от изискванията за доставката, в това число внедряването на устройствата, да откаже приемането на част или на цялото количество устройства, както и да откаже да заплати съответното възнаграждение, докато **ИЗПЪЛНИТЕЛЯТ** не изпълни своите задължения съгласно договора.

(6) **ВЪЗЛОЖИТЕЛЯТ** има право да прави проверка относно изпълнението на договора, без да пречи на оперативната дейност на **ИЗПЪЛНИТЕЛЯ**.

(7) **ВЪЗЛОЖИТЕЛЯТ** има право да изисква от **ИЗПЪЛНИТЕЛЯ** да документира по подходящ начин дейността по изпълнението на договора.

VII. ГАРАНЦИОНЕН СРОК И УСЛОВИЯ НА ГАРАНЦИОННАТА ПОДДРЪЖКА

Чл. 7. (1) **ИЗПЪЛНИТЕЛЯТ** гарантира, че качеството на доставените устройства отговаря на изискванията на **ВЪЗЛОЖИТЕЛЯ** отПриложение № 1аи техническото предложение, съдържащо се в офертата на **ИЗПЪЛНИТЕЛЯ**, както и на параметрите в другите документи, придружаващи доставката и издадени от производителя на офис устройствата.

(2) Гаранционният срок по ал. 1 за устройствата е, както следва:

|  |  |  |
| --- | --- | --- |
| **№** | **Наименование** | **Гаранционен срок на всяко едно устройство** |
| 1 | **Печатащи устройства** | … |
| 1.1 | Персонални принтери за черно бял, лазерен печат |  |
| 1.1.1 | Тип 1 | … |
| 1.1.1 | Тип 2 | … |
| 1.2 | Мрежови принтери за черно бял, лазерен печат | … |
| 1.3 | Мрежови принтери за цветен, лазерен печат | … |
| 2 | **Скенери** |  |
| 2.1 | Тип 1 | … |
| 2.2 | Тип 2 | … |
| 3 | **Мултифункционални устройства** |  |
| 3.1 | Тип 1 | … |
| 3.2 | Тип 2 | … |

(3) Гаранционният срок, в рамките на който **ИЗПЪЛНИТЕЛЯТ** следва да осъществява гаранционна поддръжка на доставените и внедрени офис устройства, започва да тече от датата на подписване на приемателно-предавателния протокол по чл. 4, ал. 1 от настоящия договор.

(4) По време на гаранционния срок **ИЗПЪЛНИТЕЛЯТ** се задължава да осъществява гаранционна поддръжка на доставените и внедрени офис устройства, като отстранява недостатъци и повреди в устройствата за своя сметка. Гаранционната поддръжка обхваща задължение за **ИЗПЪЛНИТЕЛЯ** да отстранява недостатъците или повредите или да заменя дефектната или повредена част или цялото устройство за негова сметка. При необходимост от замяна на части/ цяло устройство същите следва да бъдат нови и неупотребявани. Заменените части/устройства стават собственост на **ИЗПЪЛНИТЕЛЯ**, а доставените без недостатъци и повреди нови на тяхно място – собственост на **ВЪЗЛОЖИТЕЛЯ** от момента на подписването на протокола по ал. 7

(5) Гаранционната поддръжка не включва отстраняване на недостатъци, ако не са спазвани изискванията за експлоатация съгласно съпровождащите устройствата технически документи или ако дефектите/повредите се дължат на външни причини или модификации, които са извършени от **ВЪЗЛОЖИТЕЛЯ**.

(6) В случай на констатиран недостатък или повреда или какъвто и да е друг технически проблем от страна на **ВЪЗЛОЖИТЕЛЯ**, последният се задължава своевременно да уведоми писмено **ИЗПЪЛНИТЕЛЯ**. Уведомяването се извършва от **ВЪЗЛОЖИТЕЛЯ** по реда на чл. 12, ал. 4, като се изпраща по факс или електронен път (електронна поща, попълване на on-line заявка) на **ИЗПЪЛНИТЕЛЯ**.

(7) Времето за реакция при възникнали повреди или констатирани недостатъци или технически проблеми в рамките на гаранционния срок и стартиране на процедура за отстраняване им е до … (…) часа (не повече от 2 (два) часа), считано от момента на уведомяването на **ИЗПЪЛНИТЕЛЯ** по реда на предходната алинея. Срокът за отстраняването на повреди/недостатъци по устройствата не може да бъде повече от: 1) 24 (двадесет и четири) часа ако повредата/недостатъкът може да бъдат отстранени на място; 2) 48 (четиридесет и осем) часа ако повредата/недостатъкът не може да бъдат отстранени на място. В случай че за отстраняването на повредата/недостатъкът са необходими повече от 48 (четиридесет и осем) часа, **ИЗПЪЛНИТЕЛЯТ** се задължава да предостави на **ВЪЗЛОЖИТЕЛЯ** оборотни устройства, с най-малко същите технически характеристики и параметри. Транспортът на устройствата за ремонт до сервизна база, както и предоставянето на оборотни устройства е за сметка на **ИЗПЪЛНИТЕЛЯ**. След отстраняване на повредата/недостатъкът двете страни подписват протокол, в който се отразява недостатъкът или повредата и се описва обективното състояние на съответното устройство след извършения ремонт. В случай че ремонтът на съответното устройство е некачествено извършен **ВЪЗЛОЖИТЕЛЯТ** има право да откаже да подпише протокола по предходното изречение като в този случай се прилага съответно редът по чл. 4, ал. 2 от настоящия договор.

(8) **ИЗПЪЛНИТЕЛЯТ** се задължава да осигури сертифицирани специалисти за извършване на гаранционната поддръжка на офис устройствата.

VIII. НЕУСТОЙКИ

Чл. 8. (1) При забава на плащане **ВЪЗЛОЖИТЕЛЯТ** дължи неустойка на **ИЗПЪЛНИТЕЛЯ** в размер на 0.5% от стойността на забавеното плащане по чл. 2, ал. 2 за всеки просрочен ден, но не повече от 10% от тази сума.

(2) При забавено изпълнение на задълженията по договора от страна на **ИЗПЪЛНИТЕЛЯ** същият заплаща на **ВЪЗЛОЖИТЕЛЯ** неустойка в размер на 0,5% от сумата по чл. 2, ал. 4 за всеки просрочен ден, но не повече от 10% от тази сума.

(3) При забавено изпълнение на задълженията по договора от страна на **ИЗПЪЛНИТЕЛЯ**, продължило повече от 20 (двадесет) календарни дни, **ВЪЗЛОЖИТЕЛЯТ** има право да развали договора с едностранно писмено предизвестие, без да дава допълнителен срок за изпълнение, като в този случай **ИЗПЪЛНИТЕЛЯТ** дължи освен неустойката за забава и неустойка за разваляне на договора в размер на 10% от сумата по чл. 2, ал. 4 от договора.

(4)При системно неспазване (три и повече пъти) на сроковете за доставка и внедряване по чл. 3, ал. 2 **ВЪЗЛОЖИТЕЛЯТ** има право да развали договора с едностранно писмено предизвестие, без да дава допълнителен срок за изпълнение, като освен неустойка за забава има право и на неустойка за разваляне на договора в размер на 10 % от сумата по чл. 2, ал. 4 от договора.

(5) Във всички случаи на разваляне на договора поради виновно неизпълнение от страна на **ИЗПЪЛНИТЕЛЯ** последният дължи неустойка в размер на 10% от сумата по чл. 2, ал. 4 от договора.

(6) **ВЪЗЛОЖИТЕЛЯТ** може да претендира обезщетение за претърпени загуби и пропуснати ползи по общия ред, в случай че те превишават размера на предвидените в договора неустойки.

**IX. ГАРАНЦИЯ ЗА ИЗПЪЛНЕНИЕ**

**Чл. 9.** (1) За изпълнение на задълженията си по този договор **ИЗПЪЛНИТЕЛЯТ** предоставя гаранция за изпълнение на договора. Гаранцията за изпълнение се предоставя по преценка на **ИЗПЪЛНИТЕЛЯ** под формата на парична сума, банкова гаранция или застраховка най-късно при сключване на договора, в размер на 3 % от сумата, посочена в чл. 2, ал. 4 от настоящия договор.

(2) В случай че **ИЗПЪЛНИТЕЛЯТ** избере да предостави гаранция под формата на парична сума, то сумата се превежда по следната банкова сметка на **ВЪЗЛОЖИТЕЛЯ**:

**IBAN**: BG40BNBG96611000066123;

**BIC**:BNBGBGSF.

(3) **ВЪЗЛОЖИТЕЛЯТ** се задължава да възстанови на **ИЗПЪЛНИТЕЛЯ** сумата на гаранцията по ал. 2 в срок до 30 (тридесет) дни след изтичане на срока на договора по чл. 3, ал. 1. Гаранцията ще бъде възстановена по сметката, посочена от **ИЗПЪЛНИТЕЛЯ** в чл. 2, ал. 3.

(4) В случай че **ИЗПЪЛНИТЕЛЯТ** избере да предостави банкова гаранция, то тя трябва да бъде оригинална, безусловна, неотменима и изискуема при първо писмено поискване, в което **ВЪЗЛОЖИТЕЛЯТ** заявява, че **ИЗПЪЛНИТЕЛЯТ** не е изпълнил задълженията си по този договор. Банковата гаранция следва да е със срок на валидност най-малко 30 (тридесет) дни след изтичане срока на договора по чл. 3, ал. 1.

(5) При изтичане на срока на валидност на банковата гаранция, **ВЪЗЛОЖИТЕЛЯТ** се задължава да върне на **ИЗПЪЛНИТЕЛЯ** предоставения от него оригинал на банкова гаранция.

(6) **ИЗПЪЛНИТЕЛЯТ** може да избере да предостави гаранция под формата на застраховка, която обезпечава изпълнението чрез покритие на отговорността на **ИЗПЪЛНИТЕЛЯ**. **ВЪЗЛОЖИТЕЛЯТ** следва да бъде посочен като трето ползващо се лице по тази застраховка. Застраховката следва да покрива изцяло отговорността на **ИЗПЪЛНИТЕЛЯ** и не може да бъде използвана за обезпечение на отговорността на изпълнителя по друг договор. Текстът на застраховката се съгласува с **ВЪЗЛОЖИТЕЛЯ**. Представената застраховка следва да е със срок на валидност най-малко 30 (тридесет) дни след изтичане срока на договора по чл. 3, ал. 1.

(7) **ВЪЗЛОЖИТЕЛЯТ** не дължи лихви върху сумата по гаранцията, независимо от формата, под която е представена.

**Чл. 10.** (1) **ВЪЗЛОЖИТЕЛЯТ** има право да се удовлетвори от гаранцията, независимо от формата, под която е представена, при всяко неизпълнение на задължения по договора от страна на **ИЗПЪЛНИТЕЛЯ,** в това число:

1. при забавяне изпълнението на задълженията на **ИЗПЪЛНИТЕЛЯ;**

2.ако **ИЗПЪЛНИТЕЛЯТ** не отстрани в договорения срок недостатъци, описани в констативен протокол по чл. 4, ал. 2;

(2) **ВЪЗЛОЖИТЕЛЯТ** има право да прихваща дължимите суми за неустойки и обезщетения във връзка с неизпълнение на договора от гаранцията за изпълнение.

(3) **ВЪЗЛОЖИТЕЛЯТ** задържа гаранцията за изпълнение на договора, ако в процеса на неговото изпълнение възникне спор между страните, който е внесен за решаване от компетентен съд по реда на Гражданския процесуален кодекс. Гаранцията се задържа до окончателното решаване на спора.

X. ПРЕКРАТЯВАНЕ НА ДОГОВОРА

**Чл. 11.** (1) Договорът може да бъде прекратен по взаимно съгласие между страните, изразено в писмена форма.

(2)Договорът се прекратява с изтичане на сроковете, посочени в него.

(3)При виновно неизпълнение на задълженията на една от страните, извън случаите на чл. 8, ал. 3 и 4, договорът може да бъде развален от изправната страна с писмено предизвестие от 20 (двадесет) календарни дни до неизправната страна.

(4) **ВЪЗЛОЖИТЕЛЯТ** има право да прекрати договора с едностранно писмено предизвестие от 10 (десет) работни дни, отправено до **ИЗПЪЛНИТЕЛЯ**, когато поради доближаване на сумата по чл. 2, ал. 4 средствата, останали до достигане на този лимит не са достатъчни за възлагане на друга заявка по договора.

**IX *– 1[[2]](#footnote-2) ДОГОВОР ЗА ПОДИЗПЪЛНИНЕНИЕ (когато е приложимо)***

***Чл.11а.*** *(1)* ***ИЗПЪЛНИТЕЛЯТ*** *се задължава да сключи договор/договори за подизпълнение с посочените в офертата му подизпълнители в срок от 3 (три) дни от сключване на настоящия Договор. В срок до 3 (три) дни от сключването на договор за подизпълнение или на допълнително споразумение за замяна на посочен в офертата подизпълнител* ***ИЗПЪЛНИТЕЛЯТ*** *изпраща копие на договора или на допълнителното споразумение на* ***ВЪЗЛОЖИТЕЛЯ*** *заедно с доказателства, че са изпълнени условията по* [*чл. 66, ал. 2*](http://web.apis.bg/p.php?i=2752471#p28982788) *и* [*11 ЗОП*](http://web.apis.bg/p.php?i=2752471#p28982788)*.*

*(2) Независимо от сключения договор за подизпълнение, отговорността за изпълнение на настоящия договор е на* ***ИЗПЪЛНИТЕЛЯ****.*

*(3) Когато за частта от поръчката, която се изпълнява от подизпълнител, изпълнението може да бъде предадено отделно от изпълнението на останалата част, подизпълнителят представя на* ***ИЗПЪЛНИТЕЛЯ*** *отчет за изпълнението на съответната част от поръчката за съответния месец, заедно с искане за плащане на тази част пряко на подизпълнителя.*

*(4)****ИЗПЪЛНИТЕЛЯТ*** *се задължава да предостави на* ***ВЪЗЛОЖИТЕЛЯ*** *отчета и искането за плащане на подизпълнителя в срок до 15 (петнадесет) дни от получаването му, заедно със становище, от което да е видно дали оспорва плащанията или част от тях като недължими.*

*(5)* ***ВЪЗЛОЖИТЕЛЯТ*** *приема изпълнението на частта от поръчката, при съответно спазване на разпоредбите на Раздел IV (Предаване и приемане на устройствата) от Договора, и заплаща възнаграждение за тази част на подизпълнителя в срок до 10 (десет) дни от подписването на приемо-предавателен протокол.* ***ВЪЗЛОЖИТЕЛЯТ*** *има право да откаже да извърши плащането, когато искането за плащане е оспорено от* ***ИЗПЪЛНИТЕЛЯ****, до момента на отстраняване на причината за отказа.*

*(6) В срок до 2 (два) дни от датата на сключване на Договора, но най-късно преди започване на неговото изпълнение,* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за името, данните за контакт и представителите на подизпълнителите, посочени в офертата на* ***ИЗПЪЛНИТЕЛЯ****.* ***ИЗПЪЛНИТЕЛЯТ*** *уведомява* ***ВЪЗЛОЖИТЕЛЯ*** *за всякакви промени в предоставената информация в хода на изпълнението на Договора в срок до 3 (три) дни от настъпване на съответното обстоятелство.*

*(7)**При изпълнението на Договора подизпълнителите са длъжни да спазват всички приложими нормативни актове, разпоредби, стандарти и други изисквания, свързани с предмета на Договора, и в частност, всички приложими правила и изисквания, свързани с опазване на околната среда, социалното и трудовото право, приложими колективни споразумения и/или разпоредби на международното екологично, социално и трудово право, съгласно Приложение № 10 към чл. 115 от ЗОП.*

*(8)**Паричните вземания по договорите за подизпълнение могат да бъдат прехвърляни или залагани съгласно приложимото право.*

*(9) В цената на устройствата са включени всички разходи на* ***ИЗПЪЛНИТЕЛЯ*** *за неговите подизпълнители като* ***ВЪЗЛОЖИТЕЛЯТ*** *не дължи заплащането на каквито и да е други разноски, направени от* ***ИЗПЪЛНИТЕЛЯ.***

*(10)* ***ИЗПЪЛНИТЕЛЯТ*** *се задължава да контролира изпълнението на задълженията на подизпълнителите и да не възлага работата или части от нея на подизпълнители, извън посочените в офертата на* ***ИЗПЪЛНИТЕЛЯ*** *освен в случаите и при условията, предвидени в ЗОП.*

XI. ЗАКЛЮЧИТЕЛНИ РАЗПОРЕДБИ

Чл. 12. (1) Когато неизпълнението на този договор се дължи на възникването на непреодолима сила, изпълнението на задълженията на всяка от страните се спира за времето на действието на непреодолимата сила.

(2)Непреодолима сила е непредвидено или непредотвратимо събитие от извънреден характер, което възниква след подписването на този договор, като пожар, наводнение или друго природно бедствие, стачки, саботаж, бунтове, състояние на война, ембарго и др.

(3) Страната, която не може да изпълни задълженията си по този договор поради непреодолима сила, не носи отговорност. Същата е длъжна в срок до 3 /три/ работни дни писмено да уведоми другата страна за непреодолимата сила и евентуалните последствия от нея за изпълнението на този договор. В случай че не изпрати никакво уведомление, неизправната страна дължи обезщетение за вредите от неизпълнението.

(4) Всички уведомления и заявки между Страните във връзка с този Договор се извършват в писмена форма и могат да се предават лично или чрез препоръчано писмо, по куриер, по факс, електронна поща, на следните адреси:

1. **За ВЪЗЛОЖИТЕЛЯ:**

Адрес за кореспонденция: ………………………………………….

Факс: …………………………………………

e-mail: ………………………………………..

2. **За ИЗПЪЛНИТЕЛЯ:**

Адрес за кореспонденция: ………………….

Факс: …………………………………………

e-mail: ………………………………………..

(5) Страните упълномощават следните представители, които да следят за изпълнение на задълженията им по настоящия договор и да подписват предвидените в договора документи (протоколи, уведомления и др.), както следва:

1. **За ВЪЗЛОЖИТЕЛЯ**:

…………………………………………..

2. **За ИЗПЪЛНИТЕЛЯ**

…………………………………………..

За дата на получаване на уведомлението или заявката се счита:

1. датата на предаването – при лично предаване на уведомлението;

2. датата на пощенското клеймо на обратната разписка – при изпращане по пощата;

3. датата на доставка, отбелязана върху куриерската разписка – при изпращане по куриер;

4. датата и часът от известието за получен факс от факс устройството – при изпращане по факс;

5. датата на която заявката е постъпила в посочената от **изпълнителя** информационна система (е-mail) – при изпращане по електронна поща

(6) Всички данни, сведения и факти свързани със сключването и изпълнението на този договор ще се третират от страните като поверителна информация, доколкото в законодателство не изисква регистрирането или публикуването на дадена информация.

(7) Всички спорове, които биха възникнали във връзка с тълкуването или изпълнението на този договор, ще се решават от страните чрез преговори за постигане на споразумение, а когато това се окаже невъзможно, спорът ще се отнася за разрешаване пред компетентен съд по реда на Гражданския процесуален кодекс.

(8) За неуредените в този договор въпроси се прилагат разпоредбите на действащото българско законодателство.

Неразделна част от този договор са:

1. „Техническа спецификация“ – Приложение № 1а;
2. Техническо предложение на изпълнителя;
3. „Ценово предложение по обособена позиция № 1” на **ИЗПЪЛНИТЕЛЯ**;

При подписванетона договора се представиха документите по чл. 67, ал. 6 от ЗОП и гаранция за изпълнение на договора.

Настоящият договор се състави и подписа в два еднообразни екземпляра на български език, по един за всяка от страните.

**ЗА ВЪЗЛОЖИТЕЛЯ: ЗА ИЗПЪЛНИТЕЛЯ:**

**БЪЛГАРСКАТА НАРОДНА БАНКА**

**СНЕЖАНКА ДЕЯНОВА**

**ГЛАВЕН СЕКРЕТАР**

**ТЕМЕНУЖКА ЦВЕТКОВА**

**ГЛАВЕН СЧЕТОВОДИТЕЛ**

1. Срокът за изпълнение на заявката включва времето, необходимо на изпълнителя, за доставката и внедряването на посочените в заявката на възложителя офис устройства. [↑](#footnote-ref-1)
2. В случай че изпълнителят няма да изпълнява поръчката с подизпълнители този раздел ще отпадне. [↑](#footnote-ref-2)